P6_TA(2005)0119

Αίτηση της Ρουμανίας να γίνει μέλος της ΕΕ

Ψήφισμα του Ευρωπαϊκού Κοινοβουλίου σχετικά με την αίτηση προσχώρησης της Ρουμανίας στην Ευρωπαϊκή Ένωση (2005/2028(INI))

Το Ευρωπαϊκό Κοινοβούλιο,

- έχοντας υπόψη την αίτηση προσχώρησης στην Ευρωπαϊκή Ένωση που υπέβαλε η Ρουμανία στις 22 Ιουνίου 1995,

- έχοντας υπόψη την γνώμη της Επιτροπής σχετικά με την αίτηση προσχώρησης στην Ευρωπαϊκή Ένωση που υπέβαλε η Ρουμανία το 1997,

- έχοντας υπόψη τις τακτικές εκθέσεις της Επιτροπής σχετικά με τις προόδους που πραγματοποίησε η Ρουμανία προς την κατεύθυνση της προσχώρησης κατά το χρονικό διάστημα 1998-2004 καθώς και το έγγραφο στρατηγικής της Επιτροπής σε ό,τι αφορά στην πρόοδο της διαδικασίας διεύρυνσης (COM(2004)0657 — C6-0150/2004) [1],

- έχοντας υπόψη τα συμπεράσματα του Ευρωπαϊκού Συμβουλίου των Βρυξελλών στις 16 και 17 Δεκεμβρίου 2004,

- έχοντας υπόψη όλα τα ψηφίσματα και όλες τις εκθέσεις που έχουν εκπονηθεί από τότε που άρχισε η διαδικασία διεύρυνσης μέχρι σήμερα,

- έχοντας υπόψη το σχέδιο Συνθήκης για την προσχώρηση της Ρουμανίας στην Ευρωπαϊκή Ένωση,

- έχοντας υπόψη την ανταλλαγή επιστολών μεταξύ του Προέδρου του Ευρωπαϊκού Κοινοβουλίου και του Προέδρου της Επιτροπής όσον αφορά την πλήρη συμμετοχή του Ευρωπαϊκού Κοινοβουλίου κάθε φορά που σχεδιάζεται η ενεργοποίηση μιας από τις ρήτρες διασφάλισης της Συνθήκης Προσχώρησης,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τις γνωμοδοτήσεις της Επιτροπής Γεωργίας και Ανάπτυξης της Υπαίθρου (A6-0077/2005),

A. θεωρώντας ότι κοινός μας στόχος είναι η προπαρασκευή της προσχώρησης της Ρουμανίας στην Ένωση με τον καλύτερο δυνατό τρόπο·

Β. θεωρώντας ότι οι προσπάθειες υλοποίησης του στόχου αυτού πρέπει να συμβάλλουν στην σύγκλιση της πολιτικής βούλησης των αρχών με την κινητοποίηση των κοινωνικοοικονομικών φορέων της Ρουμανίας που τυγχάνουν της ευρείας στήριξης της ρουμανικής κοινωνίας·

Γ. θεωρώντας ότι το εύρος των μεταρρυθμίσεων που δρομολογήθηκαν στην Ρουμανία ενόψει της πρσχώρησής της είναι αξιοσημείωτο κρινόμενο με γνώμονα την τεράστια καθυστέρηση που έπρεπε να απορροφηθεί στον οικονομικό, κοινωνικό και πολιτικό τομέα·

Δ. επισημαίνοντας ότι επιβάλλεται να αναγνωριστεί η εντυπωσιακή προσπάθεια της Ρουμανίας κατά τη διάρκεια της διαδικασίας μετάβασης, πράγμα που πιστώνεται κυρίως στον πληθυσμό της που αντιμετώπισε αυτήν την περίοδο με μεγάλη υπομονή καθώς και με πολιτική και οικονομική αυτοσυγκράτηση·

Ε. θεωρώντας ότι η προοπτική προσχώρησης στην Ευρωπαϊκή Ένωση ενήργησε ως καταλύτης που συσπείρωσε την πλειοψηφία των πολιτικών δυνάμεων της χώρας αυτής γύρω από ένα κοινό σχέδιο το οποίο μετουσιώθηκε σε στρατηγικό στόχο της Ρουμανίας·

ΣΤ. θεωρώντας ότι η πραγματοποιηθείσα από την Ρουμανία πρόοδος επέτρεψε την ολοκλήρωση των διαπραγματεύσεων για την προσχώρηση, ότι ωστόσο οι προσπάθειες που απαιτούνται για την αντιμετώπιση των υφισταμένων αδυναμιών οι οποίες επισημαίνονται στην έκθεση προόδου της Επιτροπής για το 2004 καθώς και στο τελευταίο ψήφισμα του Ευρωπαϊκού Κοινοβουλίου της 16ης Δεκεμβρίου 2004 [2] πρέπει να συνεχισθούν πριν και μετά την προσχώρηση ειδικότερα δε στον τομέα της δικαιοσύνης και των εσωτερικών υποθέσεων για την καταπολέμηση της διαφθοράς, του οργανωμένου εγκλήματος, και την ενίσχυση των ελέγχων στα σύνορα καθώς και στον τομέα του ανταγωνισμού και ειδικότερα όσον αφορά στις κρατικές ενισχύσεις καθώς επίσης και στον τομέα του περιβάλλοντος όσον αφορά στην εφαρμογή της σχετικής νομοθεσίας σε όλους τους τομείς και την ευθυγράμμιση της οριζόντιας νομοθεσίας·

Ζ. θεωρώντας ότι εφόσον γίνουν οι προσπάθειες αυτές η Ρουμανία θα κατορθώσει να ικανοποιήσει τις δεσμεύσεις που ανέλαβε κατά τις διαπραγματεύσεις και θα ανταποκριθεί στις υποχρεώσεις της που απορρέουν από το χρονοδιάγραμμα προσχώρησής της στην Ένωση το 2007·

1. εκφράζει την ικανοποίησή του για την απόφαση του Ευρωπαϊκού Συμβουλίου στις 16- 17 Δεκεμβρίου 2004 να ολοκληρώσει τις διαπραγματεύσεις για την προσχώρηση της Ρουμανίας θέτοντας τέρμα σε τέσσερα έτη διαπραγματεύσεων και σε μια πολυετή προετοιμασία της χώρας αυτής που είχε ως αποτέλεσμα την ριζική μεταβολή του κοινωνικοπολιτικού, οικονομικού και πολιτιστικού περιβάλλοντός της παρέχοντάς της τη δυνατότητα να προχωρήσει σε μια δυναμική μεταρρυθμίσεων και προόδου·

2. υπογραμμίζει ότι η προοπτική προσχώρησης της Ρουμανίας υπήρξε σημαντικός μοχλός για τις μεταρρυθμίσεις και ότι οι προσπάθειές της συνέβαλαν στον εκσυγχρονισμό και τον εκδημοκρατισμό της, θεωρεί ωστόσο ότι η διαδικασία αυτή απέχει πολύ από την πλήρη ολοκλήρωσή της·

3. τονίζει τον ανεκτίμητο ρόλο που διαδραμάτισαν από το 1990 οι μη κυβερνητικές οργανώσεις και άλλοι παράγοντες της κοινωνίας των πολιτών στην Ρουμανία στην προώθηση της διαδικασίας εκδημοκρατισμού, την καταπολέμηση της διαφθοράς, την προστασία της ελευθερίας του τύπου και στον αγώνα για μια ανεξάρτητη δικαιοσύνη·

4. διαπιστώνει με ικανοποίηση ότι η διαδικασία μεταρρύθμισης της οικονομίας και των δομών της που άρχισε το 1997 κατέληξε σε σημαντική βελτίωση της οικονομικής απόδοσης της χώρας και στη δημιουργία βιώσιμης οικονομίας της αγοράς χάρη στις σημαντικές διαρθρωτικές μεταρρυθμίσεις που πραγματοποιήθηκαν· θεωρεί ωστόσο ότι η μακροοικονομική σταθερότητα πρέπει να παγιωθεί περαιτέρω για να επιτρέψει στην Ρουμανία να αντιμετωπίσει τις ανταγωνιστικές πιέσεις και τις δυνάμεις της αγοράς που επικρατούν στους κόλπους της Ένωσης· καλεί τις ρουμανικές αρχές να συνεχίσουν τις προσπάθειές τους για την συγκράτηση του ελλείμματος του προϋπολογισμού εφόσον η χώρα αυτή επιθυμεί να επιτύχει τους στόχους της όσον αφορά τον πληθωρισμό και τον περιορισμό του ελλείμματος τρεχουσών συναλλαγών, ενθαρρύνει δε τις ρουμανικές αρχές να συνεχίσουν τη διαδικασία ιδιωτικοποίησης και αναδιάρθρωσης ιδιαίτερα στον τομέα του χάλυβα·

5. υπενθυμίζει στη Ρουμανία ότι για να ικανοποιήσει τις δεσμεύσεις που ανέλαβε κατά τις διαπραγματεύσεις για την προσχώρηση καθώς και τα κριτήρια προσχώρησης κατά τρόπον ώστε να καταστεί κράτος μέλος της Ένωσης το 2007 σύμφωνα με το προβλεπόμενο χρονοδιάγραμμα, θα πρέπει να καταβάλει όλες τις απαιτούμενες προσπάθειες προκειμένου να αντιμετωπίσει με επιτυχία όλες τις ελλείψεις που διαπιστώθηκαν και καταγράφονται στην τελευταία έκθεση προόδου της Επιτροπής καθώς και στο ψήφισμα που ενέκρινε το Ευρωπαϊκό Κοινοβούλιο στις 16 Δεκεμβρίου 2004·

6. στο πλαίσιο αυτό τονίζει ειδικότερα:

- την ανάγκη ουσιαστικής δρομολόγησης διοικητικών και δικαστικών μεταρρυθμίσεων που θα παράσχουν στη δημόσια διοίκηση και στη δικαστική εξουσία την δυνατότητα αμοιβαίας στήριξης και αποτελεσματικής, διαφανούς και ανεξάρτητης λειτουργίας· τονίζει επίσης την ανάγκη να περιορισθεί έτι περαιτέρω η προσφυγή στα "επείγοντα βουλεύματα"·

- την ανάγκη συνέχισης της καταπολέμησης της διαφθοράς, ιδίως της διαφθοράς σε υψηλά κλιμάκια η οποία, παρά τις πραγματοποιηθείσες προσφάτως προσπάθειες, συνεχίζει να υποσκάπτει την κοινωνικοοικονομική και πολιτική ζωή της χώρας υποβαθμίζοντας την εικόνα της Ρουμανίας στην διεθνή κοινότητα·

- την ανάγκη εξασφάλισης του ελέγχου των μελλοντικών εξωτερικών συνόρων της Ένωσης και των μεταναστευτικών ρευμάτων και πρόληψης της εμπορίας ανθρώπων και του λαθρεμπορίου·

- την ανάγκη εξασφάλισης της πλήρους ανεξαρτησίας των μέσων ενημέρωσης καθώς και της άνευ περιορισμών ελευθερίας της έκφρασης·

- την ανάγκη ενίσχυσης της τοπικής και περιφερειακής διακυβέρνησης προκειμένου να εξασφαλισθεί η κατάλληλη εφαρμογή του κοινοτικού κεκτημένου στο εν λόγω επίπεδο· της προώθησης της αρχής της "χρηστής διακυβέρνησης" και της διοικητικής παιδείας καθώς και του σεβασμού των αρχών της ηθικής στον τομέα της διαχείρισης των δημοσίων υποθέσεων·

- την ανάγκη σεβασμού, αναγνώρισης και υποστήριξης των μειονοτήτων, προκειμένου να εξαλειφθεί κάθε μορφή βίας και διακρίσεων εις βάρος τους·

- την ανάγκη εφαρμογής της νομοθεσίας που αφορά την προστασία της παιδικής ηλικίας η οποία τέθηκε σε ισχύ από την 1η Ιανουαρίου 2005 καθώς και την επείγουσα ανάγκη εξεύρεσης λύσεως στα προβλήματα των διεθνών υιοθετήσεων· την ανάγκη αισθητής βελτίωσης της κατάστασης των ατόμων με ειδικές ανάγκες καθώς και των ασθενών που νοσηλεύονται σε ψυχιατρικά νοσοκομεία·

- την ανάγκη ορθής και διαφανούς εφαρμογής του νέου νόμου για τις κρατικές ενισχύσεις και του αυστηρού ελέγχου των ενισχύσεων αυτών εκ μέρους του ρουμανικού συμβουλίου για τον ανταγωνισμό σύμφωνα με τις διατάξεις της ευρωπαϊκής συμφωνίας και τις δεσμεύσεις που ανέλαβε η Ρουμανία κατά τις διαπραγματεύσεις·

- την ανάγκη πραγματοποίησης περαιτέρω προσπαθειών στον τομέα της προστασίας του περιβάλλοντος που απαιτούν κατάλληλες επενδύσεις και αυξημένη επαγρύπνηση για την αποφυγή κινδύνων βιομηχανικής ρύπανσης καθώς και προσπαθειών για τη διαχείριση των αποβλήτων, την επεξεργασία των λυμάτων, των χημικών ουσιών και των γενετικά τροποποιημένων οργανισμών·

7. επισημαίνει επίσης ότι παρόλο που η βιομηχανική πολιτική της Ρουμανίας είναι σταθερή και σε κάποιο βαθμό προβλέψιμη, η ικανότητα των διοικητικών της υπηρεσιών υστερεί, γεγονός το οποίο δημιουργεί εμπόδια στην εφαρμογή καταλλήλων βιομηχανικών μέτρων· παρατηρεί ότι υπάρχει επίσης επείγουσα ανάγκη εξάλειψης των διαρθρωτικών εμποδίων για τις επενδύσεις όπως είναι η υπερβολική γραφειοκρατία και το ασταθές νομοθετικό περιβάλλον· τονίζει επιπλέον ότι απαραίτητη προϋπόθεση για την εφαρμογή μιας αποτελεσματικής στρατηγικής για τα ΜΜΕ είναι η ενίσχυση των θεσμών·

8. θεωρεί ότι πρέπει να ληφθούν επειγόντως μέτρα για να εξασφαλιστεί η ασφάλεια των ενεργειακών προμηθειών, δεδομένου ότι η παύση λειτουργίας αναποτελεσματικών θερμοηλεκτρικών σταθμών και η αντιμετώπιση του προβλήματος των μη βιώσιμων ανθρακωρυχείων αποτελούν σημαντικές προκλήσεις για την αντιμετώπιση των οποίων απαιτείται η λήψη κοινωνικών μέτρων προκειμένου να αντιμετωπισθούν τα προβλήματα των εργαζομένων στους τομείς αυτούς·

9. εκφράζει την ικανοποίησή του για το γεγονός ότι η νέα κυβέρνηση της Ρουμανίας έχει θέσει ως βασικό της στόχο την ενίσχυση της ελευθερίας του τύπου και την ανεξαρτησία των μέσων ενημέρωσης, διαπιστώνει δε με ικανοποίηση ότι η κυβέρνηση ανήγγειλε το τέλος της επιλεκτικής ανάθεσης δημοσίων συμβάσεων για διαφημιστικούς σκοπούς, η οποία χρησιμοποιήθηκε στο παρελθόν για την άσκηση πολιτικού ελέγχου στα μέσα ενημέρωσης καθώς και τον σχεδιασμό νομοθεσίας με τη συμμετοχή φορέων παρακολούθησης των μέσων ενημέρωσης με στόχο τη δημιουργία διαφανούς και ελέγξιμου συστήματος·

10. λαμβάνει γνώση του φιλόδοξου προγράμματος της νέας ρουμανικής κυβέρνησης και χαιρετίζει την αποφασιστικότητά της να επιταχύνει τις εργασίες προπαρασκευής της προσχώρησης δίδοντας ώθηση στις μεταρρυθμίσεις που έχουν ως στόχο την βελτίωση των συνθηκών διαβίωσης και της ποιότητας ζωής του μέσου ρουμάνου πολίτη·

11. εκφράζει την ικανοποίησή του για τις θετικές εξελίξεις που σημειώνονται στη Ρουμανία στον τομέα της εκπαίδευσης οι οποίες αποβαίνουν μεταξύ άλλων υπέρ και των παιδιών των Ρόμα (σε επίπεδο σχολείων, υποδομών και εξοπλισμού) απευθύνει δε έκκληση στις αρχές της Ρουμανίας να συνεχίσουν να δίδουν υψηλή προτεραιότητα στην εργασία αυτή, βελτιώνοντας ειδικότερα την ποιότητα των διδασκάλων και αυξάνοντας τις αποδοχές τους·

12. διαπιστώνει ότι, παρά τις προόδους που σημειώθηκαν στον τομέα της καταπολέμησης του κοινωνικού αποκλεισμού καθώς και στον τομέα της νομοθεσίας για την κοινωνική προστασία, θα πρέπει να γίνουν ακόμα μεγαλύτερες προσπάθειες για τον περιορισμό της ανέχειας και την εξασφάλιση της οικονομικής και κοινωνικής συνοχής της χώρας η οποία παραμένει πολύ επισφαλής·

13. εκφράζει την ικανοποίησή του για την υπογραφή εκ μέρους της Ρουμανίας της δήλωσης για την "Δεκαετία της ενσωμάτωσης των Ρόμα", αναγνωρίζει δε τις προσπάθειες που πραγματοποιεί η Ρουμανία για την ενσωμάτωση των Ρόμα μέσω της θέσπισης νομοθετικών διατάξεων που απαγορεύουν τις διακρίσεις, απευθύνει ωστόσο έκκληση για αποτελεσματικότερη εφαρμογή μέτρων που έχουν ως στόχο να αντιμετωπίσουν τα προβλήματα του διαχωρισμού στην εκπαίδευση, της άστοχης τοποθέτησης μαθητών σε σχολεία για άτομα με διανοητική καθυστέρηση, της πρόωρης εγκατάλειψης της σχολικής εκπαίδευσης, την έλλειψη πρόσβασης στην υγειονομική περίθαλψη και τις δημόσιες κοινωνικές υπηρεσίες, των υψηλών ποσοστών ανεργίας και των μη ικανοποιητικών συνθηκών στέγασης, ζητεί δε την εφαρμογή μέτρων για την ενεργό συμμετοχή της κοινότητας των Ρόμα στην επίτευξη αυτών των στόχων·

14. διαπιστώνει ότι παρά τη γενική βελτίωση της προστασίας των μειονοτήτων θα πρέπει να ληφθούν συμπληρωματικά μέτρα προκειμένου να διασφαλισθεί η προστασία της ουγγρικής μειονότητας με την τήρηση των αρχών της επικουρικότητας και της αυτοδιοίκησης·

15. υποστηρίζει την Επιτροπή στην προσπάθεια της στενής παρακολούθησης της προόδου που σημειώνεται όσον αφορά στην υλοποίηση των δεσμεύσεων που ανέλαβε η Ρουμανία κατά τις διαπραγματεύσεις· θεωρεί ότι ο έλεγχος αυτός αποτελεί αναγκαίο και αποτελεσματικό μέσο που θα επιτρέψει να εντοπισθούν οι αδυναμίες και θα παράσχει τη δυνατότητα να βρεθεί λύση στις αδυναμίες αυτές το ταχύτερο δυνατόν με την κινητοποίηση όλων των αναγκαίων δυνάμεων σε επίπεδο τόσο ανθρωπίνων πόρων όσο και υλικών πόρων· ζητεί από την Επιτροπή να μεριμνήσει ώστε η βοήθεια που παρέχεται από τα διάφορα οικονομικά μέσα (PHARE, Sapard, ISPA) να γίνει καταλληλότερη και αποτελεσματικότερη·

16. απευθύνει έκκληση στις ρουμανικές αρχές να εγκρίνουν σαφείς και προληπτικούς κανόνες συνύπαρξης που διέπουν την εκούσια διασπορά ποικιλιών ΓΤΟ ούτως ώστε κατά την προσχώρηση να μην σημειώνονται παραβάσεις των διατάξεων του κοινοτικού κεκτημένου για τους ΓΤΟ·

17. τονίζει ότι η εφαρμογή της νέας κοινοτικής νομοθεσίας που αφορά την υγιεινή των τροφίμων έχει σχεδιασθεί με μόνο στόχο την προστασία των καταναλωτών και την εξασφάλιση της ποιότητας των τροφίμων και δεν πρέπει να οδηγήσει σε διαρθρωτικές συγκεντρώσεις των επιχειρήσεων που δραστηριοποιούνται στην βιομηχανία μεταποίησης των τροφίμων· ενθαρρύνει την κυβέρνηση της Ρουμανίας να χρησιμοποιήσει τους πόρους Sapard προκειμένου να διαφοροποιήσει την παραγωγή και να στηρίξει την αποκεντρωμένη παραγωγή ειδών διατροφής υψηλής ποιότητας·

18. προκειμένου να καταστεί δυνατή η εφαρμογή σε όλους τους τομείς της κοινής πολιτικής στον τομέα της αλιείας, εκφράζει την ανάγκη κατάλληλης προετοιμασίας της διοίκησης και των επαγγελματιών του τομέα μέσω της διάθεσης των αναγκαίων ανθρωπίνων και οικονομικών πόρων και ειδικότερα μέσω της εφαρμογής των πρωτοβουλιών που προβλέπονται στο πρόγραμμα Sapard·

19. όσον αφορά στη διαδικασία προσδιορισμού των προτεραιοτήτων που εμπίπτουν στο στρατηγικό πλαίσιο προενταξιακής χρηματοδότησης και διαρθρωτικών ταμείων, τονίζει την επείγουσα ανάγκη να διαθέσουν η Ρουμανία και η Επιτροπή τις αναγκαίες πιστώσεις για την βελτίωση των συνθηκών διαβίωσης και την νοσηλεία ασθενών και ατόμων που έχουν εισαχθεί σε ψυχιατρικές κλινικές και τα νοσοκομεία·

20. εκφράζει την ανησυχία του για το γεγονός ότι κατά τις διαπραγματεύσεις επήλθε συμφωνία για εκτεταμένη μεταβατική περίοδο όσον αφορά τα θέματα περιβάλλοντος, ζητεί δε από την Επιτροπή και τις ρουμανικές αρχές να λάβουν μέτρα με στόχο την ουσιαστική βελτίωση των δυνατοτήτων της διοίκησης για την αντιμετώπιση προβλημάτων στον τομέα του περιβάλλοντος· επιπλέον τονίζει εκ νέου την ανησυχία του για την σχεδιαζόμενη λειτουργία των ορυχείων χρυσού στη Rosia Montana και ζητεί να γίνει πλήρης αξιολόγηση των περιβαλλοντικών επιπτώσεων προκειμένου να εκτιμηθούν οι κίνδυνοι ειδικότερα όσον αφορά την ενδεχόμενη ρύπανση με ενώσεις κυανίου και την αποκατάσταση της περιοχής μετά την παύση λειτουργίας των ορυχείων·

21. θα συνεχίσει να παρακολουθεί εκ του σύνεγγυς τη διαδικασία που θα οδηγήσει στην προσχώρηση της Ρουμανίας τον Ιανουάριο του 2007 και ζητεί από την Επιτροπή να το ενημερώνει τακτικά σχετικά με την τήρηση από τις ρουμανικές αρχές των υποχρεώσεων που έχουν αναληφθεί στο πλαίσιο της συνθήκης προσχώρησης, ιδίως όσον αφορά την καταπολέμηση της διαφθοράς, το περιβάλλον, τον τομέα της δικαιοσύνης και των εσωτερικών υποθέσεων και τον ανταγωνισμό· υπογραμμίζει ότι αποδέχεται τη συνθήκη προσχώρησης υπό τον όρο ότι το Συμβούλιο και η Επιτροπή θα το εμπλέξουν πλήρως στη λήψη της απόφασης στην περίπτωση που οι περιεχόμενες στη συνθήκη προσχώρησης ρήτρες διασφάλισης θα πρέπει να εφαρμοστούν στο πλαίσιο της προσχώρησης της Ρουμανίας·

22. εφιστά την προσοχή στο γεγονός ότι η ενδεχόμενη προσφυγή στην ρήτρα διασφάλισης δεν πρέπει να εκληφθεί ως κύρωση αλλά ως μηχανισμός ο οποίος έχει ως στόχο να παράσχει στη Ρουμανία τον αναγκαίο χρόνο που θα της επιτρέψει να ενσωματωθεί στην εσωτερική αγορά χωρίς προβλήματα ούτε για την ίδια ούτε για τις κοινοτικές πολιτικές στο μέτρο που η εύρυθμη λειτουργία τους αποβαίνει υπέρ του κοινού συμφέροντος των κρατών μελών και των υποψηφίων κρατών και έχει άμεση επίπτωση στη ζωή του πολίτη·

23. είναι πεπεισμένο ότι η προσχώρηση της Ρουμανίας στην Ένωση θα δώσει πραγματική πρόσθετη αξία στο ευρωπαϊκό οικοδόμημα στην πολιτιστική και πολιτική του διάσταση ειδικότερα δε στο πλαίσιο της προσπάθειας σταθεροποίησης της περιοχής των Βαλκανίων καθώς και στο πλαίσιο της νέας ευρωπαϊκής πολιτικής γειτονίας·

24. επισημαίνει ότι η επιτυχία της προσχώρησης εξαρτάται σε μεγάλο βαθμό από την υποστήριξη και συμμετοχή των πολιτών της προσχωρούσας χώρας· ως εκ τούτου ενθαρρύνει τις ρουμανικές αρχές καθώς και τις μη κυβερνητικές οργανώσεις να δρομολογήσουν ευρεία, σοβαρή και αντικειμενική εκστρατεία ενημέρωσης για την Ένωση και τους στόχους της καθώς και για τα πλεονεκτήματα και τις υποχρεώσεις που απορρέουν από την προσχώρηση της Ρουμανίας, κατά τρόπον ώστε ο ρουμάνος πολίτης να έχει πλήρη συνείδηση της επιλογής που πρόκειται να κάνει και να συμμετάσχει στον μεγαλύτερο δυνατό βαθμό στις εργασίες προπαρασκευής της προσχώρησης· ζητεί ταυτόχρονα από την Επιτροπή να διαθέσει επαρκή μέσα για τις εκστρατείες πληροφόρησης ούτως ώστε να βελτιωθεί το επίπεδο ενημέρωσης της κοινής γνώμης όσον αφορά την προσχώρηση της Ρουμανίας (και της Βουλγαρίας)·

25. υπογραμμίζει ότι η προσχώρηση της Ρουμανίας στην Ένωση δεν πρέπει να εκληφθεί ως αυτοσκοπός αλλά ως ευκαιρία που παρέχεται στη χώρα αυτή να συμβάλει στην ευρωπαϊκή ολοκλήρωση η οποία έχει ως στόχο την προώθηση της ειρήνης και των αξιών της καθώς και τη δημιουργία ενός χώρου αλληλεγγύης και ευμάρειας, εκτείνοντας τα πλεονεκτήματά της σε όλα τα κράτη μέλη και τους λαούς τους·

26. επιδοκιμάζει την υπογραφή της συνθήκης προσχώρησης του Απριλίου 2005 και με ιδιαίτερη ικανοποίηση θα υποδεχθεί τριανταπέντε ρουμάνους βουλευτές ως παρατηρητές·

27. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών και της Ρουμανίας.

[1] Δεν έχει ακόμη δημοσιευθεί στην Επίσημη Εφημερίδα.

[2] Κείμενα που εγκρίθηκαν την ίδια ημερομηνία, P6_TA(2004)0111.

--------------------------------------------------